Komission asetus (EY) N:o 1176/2003,

annettu 1 päivänä heinäkuuta 2003,

oliiviöljyn kaupan pitämistä koskevista vaatimuksista annetun asetuksen (EY) N:o 1019/2002 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(1), sellaisena kuin se on viimeksi muutettuna asetuksella (EY) N:o 1513/2001(2), ja erityisesti sen 35 a artiklan,

sekä katsoo seuraavaa:

(1) Komission asetuksen (EY) N:o 1019/2002(3), sellaisena kuin se on muutettuna asetuksella (EY) N:o 1964/2002(4), 12 artiklan 2 kohdassa säädetään, että kyseistä asetusta sovelletaan 1 päivästä marraskuuta 2002, lukuun ottamatta sen 2, 3, 5 ja 6 artiklaa, joita sovelletaan 1 päivästä marraskuuta 2003. Sitä ei kuitenkaan sovelleta tuotteisiin, jotka on lainmukaisesti valmistettu ja joihin on tehty pakkausmerkinnät Euroopan yhteisössä tai jotka on lainmukaisesti tuotu Euroopan yhteisöön ja laskettu vapaaseen liikkeeseen ennen 1 päivää marraskuuta 2003. Näitä tuotteita voidaan pitää kaupan varastojen loppumiseen asti.

(2) Asetuksen (EY) N:o 1019/2002 5 artiklan c alakohdan mukaisesti ainoastaan oliiviöljyn ja uutetun oliiviöljyn ominaisuuksista sekä niiden määritysmenetelmistä 11 päivänä heinäkuuta 1991 annetun komission asetuksen (ETY) N:o 2568/91(5), sellaisena kuin se on viimeksi muutettuna asetuksella (EY) N:o 796/2002(6), liitteessä XII tarkoitettuja positiivisia mainintoja voidaan käyttää. On kuitenkin osoittautunut, että mainitussa liitteessä olevien aistinvaraisten ominaisuuksien erittäin vähäisen määrän vuoksi toimijoilla on vaikeuksia kuvailla öljyjensä pakkausmerkinnöissä tuotteen aistinvaraisia ominaisuuksia.

(3) Koska tällä hetkellä ei ole olemassa puolueetonta menetelmää neitsytoliiviöljyjen tiettyjen aistinvaraisten, makuun, hajuun ja väriin liittyvien erittäin positiivisten ominaisuuksien toteamiseksi, kyseisiä ominaisuuksia koskevat maininnat eivät voi esiintyä pakkausmerkinnöissä. Asetuksen (ETY) N:o 2568/91 liitteeseen XII nykyisin sisältyvät positiiviset aistinvaraiset maininnat eivät myöskään riitä kuvailemaan tyhjentävästi neitsytoliiviöljyjen erittäin monipuolista lajikekirjoa ja makuvivahteiden runsautta.

(4) Koska tutkimustyö aistinvaraisten ominaisuuksien uusien arviointimenetelmien kehittämiseksi ja neitsytoliiviöljyjen positiivisia ominaisuuksia kuvaavien mainintojen monipuolistamiseksi jatkuu edelleen ja jotta uusien kattavampien menetelmien kehittämisestä vastaavilla elimillä olisi riittävästi aikaa tähän työhön, on tarpeen jatkaa yhdellä vuodella asetuksen (EY) N:o 1019/2002 5 artiklan c alakohdan soveltamisaikaa.

(5) Sen vuoksi asetus (EY) N:o 1019/2002 olisi muutettava vastaavasti.

(6) Tässä asetuksessa säädetyt toimenpiteet ovat rasvojen hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Korvataan asetuksen (EY) N:o 1019/2002 12 artiklan 2 kohta seuraavasti:

"2. Sitä sovelletaan 1 päivästä marraskuuta 2002.

Asetuksen 2 ja 3 artiklaa, 5 artiklan a, b ja d alakohtaa sekä 6 artiklaa sovelletaan 1 päivästä marraskuuta 2003.

Asetuksen 5 artiklan c alakohtaa sovelletaan 1 päivästä marraskuuta 2004.

Asetuksen 11 artiklaa sovelletaan 1 päivästä heinäkuuta 2002.

Tuotteita, jotka on lainmukaisesti valmistettu ja joihin on tehty pakkausmerkinnät Euroopan yhteisössä tai jotka on lainmukaisesti tuotu Euroopan yhteisöön ja laskettu vapaaseen liikkeeseen ennen 1 päivää marraskuuta 2003, voidaan kuitenkin pitää kaupan varastojen loppumiseen asti."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 1 päivänä heinäkuuta 2003.

Komission puolesta

Franz Fischler

Komission jäsen

(1) EYVL 172, 30.9.1966, s. 3025/66.

(2) EYVL L 201, 26.7.2001, s. 4.

(3) EYVL L 155, 14.6.2002, s. 27.

(4) EYVL L 300, 5.11.2002, s. 3.

(5) EYVL L 248, 5.9.1991, s. 1.

(6) EYVL L 128, 15.5.2002, s. 8.